Rūgščių ir šarmų balansas mūsų organizmui yra labai svarbus, nes rūgštėjimas gali skatinti ligų vystymąsi. Sveiko žmogaus, valgančio įvairų maistą,  šlapimo reakcija yra silpnai rūgšti arba neutrali (pH 4,5–7,8). Jei žmogus valgo daug mėsos, jo šlapimas gali parūgštėti, jei daug augalinio maisto ir pieno produktų – tapti šarmingesnis. Jei šlapimo pH reakcija labai rūgšti, galima įtarti, kad žmogus badauja ir / arba serga cukriniu diabetu, inkstų nepakankamumu, karščiuoja. Jei šlapimo reakcija šarminė, galima daryti prielaidą, kad žmogus vartoja tam tikrų vaistų ir / arba vemia, viduriuoja. Šarminė šlapimo reakcija yra besilaukiančių moterų, sergant šlapimo pūslės uždegimu arba kai šlapimas buvo ilgai laikytas.